b'\n_START_ARTICLE_\nLietuvos laisv\xc4\x97s komitetas\n_START_PARAGRAPH_\nLietuvos laisv\xc4\x97s komitetas (angl. Committee for a Free Lithuania) \xe2\x80\x93 JAV lietuvi\xc5\xb3 politin\xc4\x97 organizacija, veikusi 1952-1990 m. Nariai buvo asmenys, i\xc5\xa1laik\xc4\x99 Lietuvos Respublikos pilietyb\xc4\x99.\n_START_SECTION_\n\xc4\xaestorija\n_START_PARAGRAPH_\n\xc4\xaekurta 1952 m. Laisvosios Europos komiteto (National Committee Free Europe) iniciatyva. 1951 m. Lietuvai atstovaujantis nepaprastasis ir \xc4\xafgaliotasis ministras Va\xc5\xa1ingtone P. \xc5\xbdadeikis, pasitar\xc4\x99s su Vyriausiojo Lietuvos i\xc5\xa1laisvinimo komiteto atstovais, pasi\xc5\xabl\xc4\x97 Laisvosios Europos komitetui pirmuosius kandidatus \xc4\xaf komiteto narius. Patvirtinti a\xc5\xa1tuoni: Juozas Aud\xc4\x97nas, Kipras Bielinis (i\xc5\xbedininkas), Martynas Brakas, Bronius Nemickas, Antanas Trimakas (sekretorius), Vaclovas Sidzikauskas (pirmininkas), Pranas Vainauskas, Vytautas Vaitiek\xc5\xabnas. 1951 m. prie Laisvosios Europos komiteto buvo \xc4\xafkurta vadinamoji Patariamoji lietuvi\xc5\xb3 grup\xc4\x97. Tokias pat organizacijas \xc4\xafk\xc5\xabr\xc4\x97 latviai ir estai. 1952 m. spalio m\xc4\x97n. Patariamoji lietuvi\xc5\xb3 grup\xc4\x97 pervadinta Lietuvos laisv\xc4\x97s komitetu. 1990 m. Lietuvai atk\xc5\xabrus nepriklausomyb\xc4\x99 komitetas veikl\xc4\x85 nutrauk\xc4\x97.\n_START_SECTION_\nVeikla\n_START_PARAGRAPH_\nLietuvos laisv\xc4\x97s komitetas bendradarbiavo su Amerikos lietuvi\xc5\xb3 taryba, Vyriausiuoju Lietuvos i\xc5\xa1laisvinimo komitetu, Pasaulio lietuvi\xc5\xb3 bendruomene, palaik\xc4\x97 ry\xc5\xa1ius su Lietuvos diplomatine tarnyba. Steb\xc4\x97jo TSRS okupuotos Lietuvos pad\xc4\x97t\xc4\xaf, teik\xc4\x97 informacij\xc4\x85 apie tai valstybin\xc4\x97ms, tarpvalstybin\xc4\x97ms ir tarptautin\xc4\x97ms organizacijoms, pvz., 1953-1954 m. r\xc4\x97m\xc4\x97 JAV Kongreso Kersteno komiteto veikl\xc4\x85. Komitetas da\xc5\xbeniausiai veik\xc4\x97 per Pavergt\xc5\xb3j\xc5\xb3 Europos taut\xc5\xb3 asambl\xc4\x97j\xc4\x85, dalyvavo \xc4\xafvairiose asambl\xc4\x97jos komisijose ir delegacijose. Europos Tarybos, Jungtini\xc5\xb3 Taut\xc5\xb3, NATO organizacijoms, Vakar\xc5\xb3 Europos valstybi\xc5\xb3, JAV vadovams teikdavo memorandumus, prane\xc5\xa1imus, parei\xc5\xa1kimus, pra\xc5\xa1ymus, protestus d\xc4\x97l Lietuvos okupacijos fakto ir d\xc4\x97l TSRS administracijos Lietuvoje vykdom\xc5\xb3 \xc5\xbemogaus teisi\xc5\xb3 pa\xc5\xbeeidim\xc5\xb3. Kartu su latvi\xc5\xb3 ir est\xc5\xb3 komitetais 1952 m. sudar\xc4\x97 jungtin\xc4\x99 Baltijos valstybi\xc5\xb3 laisv\xc4\x97s taryb\xc4\x85 (Baltic States Freedom Council), naudojosi bendra ra\xc5\xa1tine Niujorke, \xc4\xafkurta Baltijos laisv\xc4\x97s nam\xc5\xb3 pavadinimu. Angl\xc5\xb3, pranc\xc5\xabz\xc5\xb3, ispan\xc5\xb3 kalbomis leido \xe2\x80\x9eBaltic Review I\xe2\x80\x9c, skelb\xc4\x97 bendras deklaracijas, pvz., 1960 m. paskelb\xc4\x97 Soviet\xc5\xb3 agresijos prie\xc5\xa1 Baltijos valstybes dvide\xc5\xa1imtme\xc4\x8dio manifest\xc4\x85. 1952-1956 m. komitetas lietuvi\xc5\xb3 kalba leido neperiodin\xc4\xaf politin\xc4\xaf \xc5\xbeurnal\xc4\x85 \xe2\x80\x9eLietuva\xe2\x80\x9c. Telkiant lietuvi\xc5\xb3 i\xc5\xa1eivi\xc5\xb3 politines j\xc4\x97gas, komitetas su VLIK, ALT ir PLB 1974 m. dalyvavo konferencijoje Niujorke. Nuo XX a. devintojo de\xc5\xa1imtme\xc4\x8dio vidurio komitetas atnaujino lietuvi\xc5\xb3 atstovavim\xc4\x85 Pavergt\xc5\xb3j\xc5\xb3 Europos taut\xc5\xb3 asambl\xc4\x97joje, nes 1973 m. mirus V. Sidzikauskui atstovavimas buvo nutr\xc5\xabk\xc4\x99s.'